夏州崔常侍自少常亞列出領麾幢十韻
作者：杜牧
朝代：唐

paragraphs: 帝命詩書將，登壇禮樂卿。
三邊要高枕，萬里得長城。
對客猶褒博，填門已斾旌。
腰間五綬貴，天下一家榮。
野水差新燕，芳郊哢夏鶯。
別風嘶玉勒，殘日望金莖。
榆塞孤煙媚，銀川綠草明。
戈矛虓虎士，弓箭落鵰兵。
魏絳言堪採，陳湯事偶成。
若須垂竹帛，靜勝是功名。